FI Euroopan unionin virallinen lehti CE 70/72

(2004/C 70 E/075)

KIRJALLINEN KYSYMYS E-2017/03

esittäjä(t): Jan Dhaene (PSE) komissiolle

(17. kesäkuuta 2003)

Aihe: Kuorma-autojen tekninen varustelu

Kansainvälinen tieyhteys E17 Antwerpen—Gent—Lille on viime kuukausina ollut useiden huomiota-herättävien kuorma-autonkuljettajille sattuneiden onnettomuuksien näyttämönä. Kuorma-autot ovat poikkeuksetta varustetut vakionopeuden säätimillä. Kuljettajat, joiden huomio on kiinnittynyt muualle, törmäävät täydessä vauhdissa tietöiden aiheuttaman jonon loppupäähän.

Tämä ongelma on tyypillinen. Kaikkialla Euroopassa tapahtuu vakionopeuden säätimen aiheuttamia onnettomuuksia niin kuorma- kuin henkilöautoillekin. Onnettomuuksissa menetetään ihmishenkiä. Nopea laskutoimitus antaa viime viikkoina yksin Belgiassa vakionopeuden säätimestä johtuvien onnettomuuksien uhrien lopputulokseksi 6 kuollutta ja 13 vaikeasti loukkaantunutta.

Kuljetusalan ammattiliitotkin ovat ymmärtäneet vakionopeuden säätimistä olevan kuljettajille enemmän haittaa kuin hyötyä.

Nykyisiä kuorma-autoja koskeva näkökenttää laajentavien järjestelmien (kuolleen kulman kamera ja/tai peili) asennusvelvoite on sen sijaan epäilemättä parantanut kuorma-autojen turvallisuutta pyöräilijöiden kannalta katsoen. Sulkemalla sivustat — kuorma-auton pyörien väliin asennettavilla levyillä — estetään se, että onnettomuustilanteessa pyöräilijä luisuu kuorma-auton pyörien alle.

Tämän johdosta haluan kysyä komissiolta seuraavaa:

1. Harkitseeko komissio kuorma-autojen sivustasuojausten tekemistä pakolliseksi? Jos vastaus on myönteinen, milloin voitaisiin kyseinen velvoite ottaa käyttöön? Saavatko jäsenvaltiot ottaa kyseisen velvoitteen käyttöön ilman tätä alaa koskevaa yhteisön lainsäädäntöä?

2. Onko komissiolla riittävästi tietoa kuorma-autojen vakionopeussäätimien vaikutuksesta liikenneturvallisuuteen?

3. Harkitseeko komissio kuorma-autojen vakionopeuden säätimien kieltämistä? Jos vastaus on myönteinen, milloin kyseinen kielto voisi tulla voimaan? Saavatko jäsenvaltiot ottaa kyseisen kiellon itsenäisesti käyttöön ilman, että tätä alaa koskevaa yhteisön lainsäädäntöä on tarpeen muuttaa?

Loyola de Palacion komission puolesta antama vastaus

(30. heinäkuuta 2003)

Direktiivissä 89/297/ETY (1) ei säädetä suoranaisesti, että kuorma-autot olisi varustettava yhtenäisellä sivusuojalla, vaan sivusuoja voi koostua yhdestä tai useammasta pitkittäispalkista, jotka on kiinnitetty niin, että ne estävät pyöräilijää joutumasta ajoneuvon alle. Direktiivin noudattaminen on vapaaehtoista, ja jäsenvaltiot voivat näin ollen soveltaa sitä sitovana tai vapaaehtoisena omassa kansallisessa lainsäädännössään. Komissio ehdotti 14. heinäkuuta 2003, että direktiivissä 70/156/ETY (2) säädetty moottoriajoneuvojen tyyppihyväksyntä laajennettaisiin koskemaan myös raskaita tavarankuljetusajoneuvoja ja joukkoliikenne-ajoneuvoja. Ehdotuksen mukaan säännökset on määrä ottaa käyttöön vuoden 2006 tammikuun ja vuoden 2010 tammikuun välillä ajoneuvoluokasta riippuen. Tämä tarkoittaa sitä, että yhteisön menettelyn tultua voimaan direktiivin 89/297/ETY säännöksiä sovelletaan kaikkiin ensimmäistä kertaa rekisteröityihin kuorma-autoihin ja puoliperävaunun vetoautoihin.

Vakionopeudensäätimeen liittyvien seikkojen osalta parlamentin jäsentä pyydetään tutustumaan vastaukseen, jonka komissio on antanut Kathleen Van Bremptin kirjalliseen kysymykseen E-1501/03 (3). Komissio on huolestunut sellaisten onnettomuuksien lisääntymisestä, joissa vakionopeudensäätimellä varustetut kuorma-autot ovat olleet osallisina, ja aikoo kerätä asiaa koskevia puolueettomia tietoja, joiden perusteella se voi arvioida, onko syytä toteuttaa asiaa koskevia toimenpiteitä.

(1) Neuvoston direktiivi 89/297/ETY, annettu 13. huhtikuuta 1989 moottoriajoneuvojen ja niiden perävaunujen sivusuojia koskevan jäsenvaltioiden lainsäädännön lähentämisestä (EYVL L 124, 5.5.1989).

(2) Neuvoston direktiivi 70/156/ETY, annettu 6. helmikuuta 1970, moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä (EYVL L 42, 23.2.1970).

(3) Katso sivu 48.